  Виталий Пронин Конституцие ӵектэм воштонъёс пӧлысь уноез герӟаськемын тазалыкез, нылпиослэсь правооссэс утёнэн. Та удысъёс туж матын Алексей Бессоновлы — Нырысетӥ элькун больницаысь гастроэнтерологияя ёзэн кивалтӥсьлы, 3 пиналъёслэн атайзылы. Нырысетӥ элькун больницаысь врач А. Бессонов: пиналъёсты утён — кунмылэн валтӥсь ужпумез.Туспуктӥз Татьяна Бессонова— Тазалыкез утён сярысь законъёс ичи ӧвӧл, эшшо ке нимаз нацпроект улонэ пыӵа на. Адӟиськомы: берло дыре тазалыкез утён удысын ӟеч пала воштӥськонъёс ортчо. Калыклы юрттэт сётон паськыта бере, малпасько, та воштӥськонъёс одно ик пусъемын луыны кулэ Валтӥсь Законамы. 1993-тӥ арын кутэм Конституциямы пал чурен но гожтэмын ӧвӧл, калыкез ӟеч эмъяны кулэ шуыса. Нош та дырозь наука но, техника но туж зол азинскизы ни, эмъясьёслэн но быгатонлыксы йылӥз. Озьыен, та воштонэз но одно пыртоно Конституцие, — шуэ 10-тӥ арзэ врачын ужась воргорон. Алексей Бессонов дурбасьтэмзэ вера мукет воштонлы но: властьлэн ёзъёсыз кыл кутозы калыклы эмъяськыны луонлыкъёс кылдытон,ӟеч юрттэт сётон понна. Та ужез быдэстыны ӧз пӧрмытэ ке, та лыдъяськоз Конституцилэсь куронъёссэ тӥян. Таӵеез ӧй вал на. Озьыен, калыклэн правоосыз эшшо юнмалозы. — Тодӥськомы: кӧня ке аръёс талэсь азьло тазалыкез утёнын оптимизация ортчытэмын вал. Но со пайдаен ӧз берытскы. Ярам, «Тазалыкез утён» нацпроект югдурез ӟеч пала воштэ ни. Гуртъёсын кылдо ФАП-ёс, городъёсысь эмъяськонниосын выльысь усьтӥсько койкаос. Конституциын юнматэмын калыкез дунтэк эмъян. Со улонэ пыӵа. Но солэн пайдаез уз луы, больницаосын кулэ луись оборудование ӧз луы ке. Малпасько, таиз но пусъемын луыны кулэ Конституциын: интыосысь власть кыл кутыны кулэ эмъянэз радъян понна, — шуэ Алексей Геннадьевич. Алексей Бессонов трос нылпиё атай луэ бере, вань сюлмыныз дурбасьтэ нылпиосын, семьяен герӟаськем воштонъёслы но. — Пиналъёсты утён — кунмылэн валтӥсь ужпумез мед луоз. Кин ке шуэ, одӥг кунысь но, пе, таӵезэ уд пумита ни. Ма, урод шат? Иське, асьмелэн луоз. Озьыен, котькуд нылпилы юрттэт сётӥськоз. Кылдозы перинатальной центръёс, пиналъёслы чаклам мукет объектъёс, кылдозы выль семьяос, вордскозы нылпиос. Сарапул город больницалэн валтӥсь врачез Михаил ГАЛАНОВ: ________ — Мон 40 арлэсь кема эмъян удысын, соин ик вераны быгатӥсько, кызьы та дыр куспын ӟеч пала воштӥськиз медицина. Ужаны кутскыкум ай, урод гинэ «скоройёсын» висисьёс доры вуылӥмы, трос пол кутӥськись шприцъёсын ужамы. Берло аръёс ӵоже гинэ кӧня выльдӥськонъёс ортчизы ни: ёросысь больницаосы но вуыны кутскиз выль, туала оборудование. Со ик возьматэ, гуртысь калыкез но ӟеч эмъяськомы ни шуыса. Нош та сярысь Конституциын нимаз пусъемын луиз ке, ӵуказе нуналлы оскон юнмалоз. Ижысь пӧсь интыосын ожмаськем ветеранъёслэн госпитальзылэн валтӥсь врачез Андрей ДЁМИН: ________ — Адямилэн тазалыкез сярысь сюлмаськон — кун понна огез валтӥсь ужпум. Калыкын веран вань: адямилэн шудэз укмыс дасмослы тазалыкез бордысь потэ шуыса. Соин ик котькуд адями дорозь вуись медицина понна дурбасьтӥсько. Туннэ быдэс дуннеын коронавирусэн кылдэм югдур туж зол возьматэ, макем та удысэз ӟеч но валаса радъяны кулэ. Берло дыре кун но калык дунъяны кутскизы врачлэсь ужзэ. Ӵектэм воштӥськонъёсын но врачлэсь данзэ будэтон сярысь пусъемын. ________ Елена НИКИТИНА Теги: Конституция куарасётон  